Ахмед Доган се връща в политиката твърди БНР - ФОРУМНЮЗ Информационна агенция
Ахмед Доган се връща в политиката твърди БНР
21.12.2015 20:06 , обновена на 21.12.2015 20:06 0
Ахмед Доган се връща в политиката, твърди източник на програма “Хоризонт” по БНР. Радиото съобщава, че тази информация предават участници в Новогодишния купон на ДПС, състоял се миналия четвъртък, 17 декември, в “Сараите” в “Бояна”.
Пожелали анонимност присъстващи, свидетелстват, че Сокола произнесъл следната реплика: Досега бях наблюдател, вече ставам участник. ДПС трябва да се преструктурира въз основа на новите геополитически реалности. Всички присъствали на събитието са лаконични в разказите си, но са категорични в едно, че речта на Ахмед Доган щяла да има историческо значение за партията им. Някои прогнозират, че още на следващия конгрес Доган щял да бъде избран за председател. Други просто смятат, че силуетът на най-дълголетния политик на българския преход просто ще излезе от сянката, в която потъна след неуспешния опит за атентат срещу него.
Това съобщава и вестник “Сега”, позовавайки се на rodopi24.blogspot.bg.
На 17-и декмеври пред Нова телевизия официалният председател на Движението за права и свободи Лютви Местан обясни: Довечера имаме новогодишен купон при Ахмед Доган. Той е естественият лидер на ДПС, но не участва оперативно в политиката. Аз му благодаря, че мога да разчитам на неговата експертна оценка. Внушение е, че с него не сме в добри отношения. Това е мечтата на нашите политически опоненти, но няма дори предпоставка за подобно нещо.
Един от гостите на тържеството, цитиран от rodopi24.blogspot.bg, разказва, че след като Местан говорил около 10 минути за успехите на ДПС през 2015 година, думата взел домакинът и направил силно критичен анализ. В него като мегагаф посочил декларацията, прочетена от Лютви Местан след свалянето на руския изтребител Су-24 на 24 ноември т.г. по заповед на Анкара. Позицията ни отразява идентичността на ДПС като последователна евроатлантическа партия на България, заявява Местан и добавя, че нарушаването на въздушното пространство и суверенитета на която и да е държава, член на НАТО, е нарушаване на самия Атлантически съюз.
Доган е критикувал Местан, че бил категоричен в оценката си за случилото се още преди Пентагонът да се е произнесъл, като в същото време не съгласувал позицията си с народните представители от ДПС.
“Речта му беше много силна и въздействаща. Всички от партията поздравиха г-н Доган. Мнозина разтълкуваха думите му като завръщане в оперативното ръководство на партията, но той подчерта “не очаквайте да съм председател”, заявява източникът на rodopi24.blogspot.bg.
Депутати и кметове от ДПС, присъствали в залата, потвърдиха, че имало “реч на г-н Доган с историческо значение за партията”, но отказаха коментари.
Според някои публикации, които тълкуват речта на Доган, той бил “отстрелял” Лютви Местан и на следващия конгрес щял да бъде избран нов председател на ДПС. Някои медии пишат, че предстои момчилградчанинът сам да подаде оставка до 25 декември.
Проф. Людмил Георгиев: Постигнатото от Доган е от историческо значение
15.02 10:39 0
Ненчев отрече да е забранявал на Доган да влиза във Военноисторическия музей
11.02 17:28 0